section_heading: Vojna karijera
paragraph_text: Božko Ikonomov je rođen 12. kolovoza 1865. u selu Gradec u okrugu Sliven. Srednju školu pohađa u Slivenu, te istu završava 1884. godine. U rujnu 1885. pridružuje se vojsci, te u studenom te iste godine sudjeluje u Srpsko-bugarskom ratu služeći u Studentskoj legiji. Iduće, 1886. godine, počinje pohađati Vojnu akademiju u Sofiji. Istu završava u travnju 1887. nakon čega je s činom potporučnika raspoređen na službu u 3. artiljerijsku pukovniju. U svibnju 1890. promaknut je u čin poručnika, te služi u 2. pričuvnoj bitnici. Tijekom službe upućen je u Bruxelles u Artiljerijsku i inženjerijsku akademiju, da bi školovanje nastavio u Vojnoj akademiji u Torinu gdje diplomira 1897. godine. U međuvremenu je, u kolovozu 1894., unaprijeđen u čin satnika.